താനാജി മാലുസരേ

ഒരു മറാഠാ യോദ്ധാവും ശിവാജിയുടെ കമാൻഡറുമായിരുന്നു താനാജി മാലുസരെ.  സിംഹഗഡ് യുദ്ധത്തിലെ  താനാജിയുടെ വീരകൃത്യങ്ങളും ജീവത്യാഗവും വിവരിച്ചുകൊണ്ട് ഒരു പ്രാദേശിക കവിയായ തുളസീദാസ് ഒരു പോവാഡ(വീരകഥകൾ പാടുന്ന ഒരു മറാഠി കവിതാശാഖ) അദ്ദേഹത്തെ മറാഠി നാടോടിക്കഥകളിൽ ഏറെ ജനപ്രിയനാക്കി. 
ആദ്യകാലജീവിതം
താനാജി ഒരു ഹിന്ദു കോലി കുടുംബത്തിലാണ് ജണിച്ചത്.  താനാജിയുടെ പിതാവിന്റെ പേര് കഡോജി മാലുസാരെ എന്നാണ്. സൂര്യാജി മാലുസരെ എന്നൊരു സഹോദരനും അദ്ദേഹത്തിന് ഉണ്ടാ‍യിരുന്നു. താനാജിയുടെ അമ്മാവനും(ഷേലാർ മാമ) ശിവാജിയുടെ സൈന്യത്തിൽ സേവനമനുഷ്ഠിച്ചിരുന്നു. പാഞ്ച്ഗനിക്ക് സമീപം സ്ഥിതി ചെയ്യുന്ന ഗോഡോളി ഗ്രാമത്തിൽ നിന്നുള്ളവരായിരുന്നു അദ്ദേഹത്തിന്റെ കുടുംബം. മഹാബലേശ്വറിലെ പൊലാഡ്പൂരിലെ കൊള്ളക്കാരെ തടയാൻ ശിവാജി അദ്ദേഹത്തെ നിയോഗിച്ചപ്പോൾ, അദ്ദേഹം ഉമ്രത്ത് ഗ്രാമത്തിലേക്ക് കുടിയേറി.

സൈനികജീവിതം
ജാദുനാഥ് സർക്കാർ ഉൾപ്പെടെയുള്ള പല ചരിത്രകാരന്മാരുടെയും അഭിപ്രായത്തിൽ  തോർണ കോട്ട പിടിച്ചെടുക്കുവാനുള്ള 1646 -ൽ നടന്ന യുദ്ധത്തിൽ താനാജി പങ്കെടുത്തിരുന്നു. ആദിൽ ഷാഹി സുൽത്താൻ മുഹമ്മദ് ആദിൽ ഷായുടെ അനാരോഗ്യം മുതലെടുത്ത് 1646-ൽ ശിവാജി തൻ്റെ സഹ കമാൻഡർമാരായ നേതാജി പാൽക്കർ, യേസാജി കാങ്ക്, ബാജി ഫലസ്‌കർ, താനാജി മാലുസരെ എന്നിവരുമായി ചേർന്ന് തോർണ കോട്ട പിടിച്ചെടുത്തു.

ഒരു പരമാധികാര രാജ്യം സ്ഥാപിക്കുമെന്ന് ശിവാജി മഹാരാജ് രായരേശ്വർ ക്ഷേത്രത്തിൽ പ്രതിജ്ഞയെടുക്കുന്ന സമയത്ത് താനാജി അദ്ദേഹത്തോടൊപ്പമുണ്ടായിരുന്നു. ജവാലി യുദ്ധത്തിലും ശിവാജി അഫ്സൽ ഖാനെ വധിച്ച പ്രതാപ്ഗഡ് യുദ്ധത്തിലും മറാഠാ സൈന്യത്തിൻ്റെ കമാൻഡറായിരുന്നു.

1670 ഫെബ്രുവരി 4-ന് രാത്രിയിൽ പൂനെക്ക് സമീപമുള്ള സിംഹഗഡ് കോട്ട (അന്നത്തെ കോൺഢാണാ കോട്ട) തിരിച്ചുപിടിക്കാൻ തനാജി മാലുസരെയുടെ നേതൃത്വത്തിൽ ശിവാജി മറാഠാ സൈന്യത്തെ അയച്ചു. മുഗൾ കിലേദാർ (കോട്ടയുടെ കമാൻഡർ) ആയിരുന്ന ഉദയ്ഭാൻ റാത്തോഡ്, താനാജി എന്നിവർ ഈ യുദ്ധത്തിൽ രക്തസാക്ഷികളായി. എങ്കിലും താനാജിയുടെ സഹോദരൻ സൂര്യാജി തുടർന്നു നയിച്ച യുദ്ധത്തിൽ വിജയം മറാഠാ പക്ഷത്തിനായിരുന്നു. താനാജിയുടെ മരണവും കോട്ടയിലെ വിജയവും അറിഞ്ഞ ശിവാജി , "ഗഡ്‌  ആലാ , പൺ സിംഹ് ഗേലാ" (മറാത്തി: गड आला पण सिंह गेला; അർത്ഥം: "കോട്ട വന്നു, പക്ഷെ സിംഹം പോയി.")എന്ന് പ്രസ്താവിച്ചതായി പറയപ്പെടുന്നു.

ജനപ്രിയമാധ്യമങ്ങളിൽ

 വിനായക് ദാമോദർ സാവർക്കർ ഇദ്ദേഹത്തെക്കുറിച്ച്  ഒരു ബാലഡ് (കാവ്യരൂപത്തിലുള്ള വീരഗാഥ) എഴുതിയിട്ടുണ്ട്. ഈ രചന കൊളോണിയൽ ബ്രിട്ടീഷ് സർക്കാർ നിരോധിച്ചിരുന്നു.

 താനാജിയുടെ ജീവിതത്തെ ആസ്പദമാക്കി ഹരി നാരായൺ ആപ്‌തെ 1903-ൽ എഴുതിയ മറാഠി നോവലാണ് "ഗഡ്‌  ആലാ , പൺ സിംഹ് ഗേലാ" 

 1971-ൽ അമർചിത്രകഥ , താനാജി എന്ന പേരിൽ ഒരു കോമിക് പുസ്തകം പുറത്തിറക്കിയിരുന്നു. 

 ബോളിവുഡ് നടൻ അജയ് ദേവ്ഗൺ താനാജി എന്ന ചിത്രം നിർമ്മിക്കുകയും അതിൽ താനാജി മാലുസരെയുടെ വേഷം അഭിനയിക്കുകയും ചെയ്തു. 2020 ജനുവരി 10-ന് തിയേറ്ററുകളിൽ റിലീസ് ചെയ്ത ഈ ചിത്രം കോൺഢാണാ യുദ്ധത്തെ അടിസ്ഥാനമാക്കിയുള്ളതാണ്. ബോക്‌സോഫീസിൽ ഈ ചിത്രം വൻവിജയം നേടുകയുണ്ടായി.

അവലംബം

വർഗ്ഗം:മറാഠ സാമ്രാജ്യം